Source: https://www.rup.ee/pluss/e-ajakiri/01-10-2014/laenuandja-kohustused-tarbijakrediidilepingu-korral
Timestamp: 2019-11-18 15:55:46+00:00
Document Index: 2382290

Matched Legal Cases: ['§ 404', '§ 408', 'kohus ', 'kohus ', 'kohus ', '§ 408', '§ 408', 'Riigikohus ']

Laenuandja kohustused tarbijakrediidilepingu korral - Pluss
Laenuandja kohustused tarbijakrediidilepingu korral
http://www.nc.ee/?id=11&tekst=RK/3-2-1-170-13
Riigikohtu 15.01.2014 lahend nr 3-2-1-170-13
VÕS § 404 lg 2
VÕS § 408 lg 4
Hageja nõudis kostjalt laenulepingu alusel tekkinud võlgnevuse väljamõistmist. Kostja on menetluses tuginenud sellele, et hageja oli jätnud täitmata tarbijakrediidilepingule esitatavad kohustuslikud nõuded. Maakohus rahuldas hagi ning ringkonnakohus keeldus kostja kaebust menetlusse võtmast. Kostja esitas määruskaebuse Riigikohtule.
Ringkonnakohtu määrus tuleb tühistada. Lihtmenetluse asjades valdkonnas, mille materiaalõiguse normide kohaldamise kohta ei ole Riigikohtu praktikat, oleks maakohtul otstarbekas anda edasikaebamise luba ja ringkonnakohtul otstarbekas võtta apellatsioonkaebus menetlusse ka siis, kui maakohus pole edasikaebamiseks luba andnud. Riigikohtu praktikat ei ole eelkõige võlaõigusseaduse (VÕS) § 408 lõike 4 kohaldamise ja tõlgendamise kohta.
Tarbijakrediidilepingu puhul on laenuandja kohustatud tagama laenuvõtjale võimaluse tutvuda kõikide seaduses ettenähtud andmetega juba enne lepingu sõlmimist. Samas peab tarbijakrediidilepingu ülesütlemise avaldus olema tingimusteta ja tarbija jaoks üheselt arusaadav. Ülesütlemisavaldus ei saa üldjuhul olla mingi muu dokumendi koosseisus, mis on näiteks pealkirjastatud „Teade", „Meenutus", „Laenukonto väljavõte" vms.
Juhul kui laenuandja ei täida talle seadusega (VÕS § 408 lg 4) pandud kohustust intressimäära uuesti määramise ja tarbijale teatavaks tegemise kohta, ei ole välistatud tarbija õigus tugineda VÕS-i §-le 110. See tähendab muuhulgas seda, et võlausaldaja ei või tugineda võlgniku kohustuse rikkumisele ja kasutada sellest tulenevat õiguskaitsevahendit, sh öelda leping üles.
Riigikohus rahuldas määruskaebuse ja saatis kostja apellatsioonkaebuse ringkonnakohtule menetlusse võtmise otsustamiseks.